title: 2012/616/EU: Az Európai Parlament határozata ( 2012. május 10. ) a SESAR közös vállalkozás 2010-es pénzügyi évre szóló költségvetésének végrehajtására vonatkozó mentesítésről#Az Európai Parlament állásfoglalása ( 2012. május 10. ) a SESAR közös vállalkozás 2010-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel

text:
               17.10.2012

               HU

               Az Európai Unió Hivatalos Lapja

               L 286/349

         AZ EURÓPAI PARLAMENT HATÁROZATA
   (2012. május 10.)
   a SESAR közös vállalkozás 2010-es pénzügyi évre szóló költségvetésének végrehajtására vonatkozó mentesítésről
   (2012/616/EU)
   AZ EURÓPAI PARLAMENT,

               —

               tekintettel a SESAR közös vállalkozás 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek a SESAR közös vállalkozás 2010-es pénzügyi évre vonatkozó végleges éves beszámolójáról szóló jelentésére, a közös vállalkozás válaszaival együtt (1),

               —

               tekintettel a Tanács 2012. február 21-i ajánlására (06086/2012 – C7-0050/2012),

               —

               tekintettel az Európai Unió működéséről szóló szerződésre és különösen annak 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az új generációs európai légiforgalmi szolgáltatási rendszer (SESAR) megvalósítása érdekében közös vállalkozás alapításáról szóló 219/2007/EK rendelet módosításáról szóló, 2008. december 16-i 1361/2008/EK tanácsi rendeletre (3) és különösen annak 4b. cikkére,

               —

               tekintettel az 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és a Közlekedési és Idegenforgalmi Bizottság véleményére (A7-0114/2012),

               1.

               mentesítést ad a SESAR közös vállalkozás ügyvezető igazgatója számára a közös vállalkozás 2010-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást a SESAR közös vállalkozás igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 368., 2011.12.16., 32. o.

      (2)  HL L 248., 2002.9.16., 1. o.

      (3)  HL L 352., 2008.12.31., 12. o.

      (4)  HL L 357., 2002.12.31., 72. o.

      AZ EURÓPAI PARLAMENT ÁLLÁSFOGLALÁSA
      (2012. május 10.)
      a SESAR közös vállalkozás 2010-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
      AZ EURÓPAI PARLAMENT,

                  —

                  tekintettel a SESAR közös vállalkozás 2010-es pénzügyi évre vonatkozó végleges éves beszámolójára,

                  —

                  tekintettel a Számvevőszéknek a SESAR közös vállalkozás 2010-es pénzügyi évre vonatkozó végleges éves beszámolójáról szóló jelentésére, a közös vállalkozás válaszaival együtt (1),

                  —

                  tekintettel a Tanács 2012. február 21-i ajánlására (06086/2012 – C7-0050/2012),

                  —

                  tekintettel az Európai Unió működéséről szóló szerződésre és különösen annak 319. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

                  —

                  tekintettel az új generációs európai légiforgalmi szolgáltatási rendszer (SESAR) megvalósítása érdekében közös vállalkozás alapításáról szóló 219/2007/EK rendelet módosításáról szóló, 2008. december 16-i 1361/2008/EK tanácsi rendeletre (3) és különösen annak 4b. cikkére,

                  —

                  tekintettel a SESAR közös vállalkozás igazgatótanácsa által 2009. július 28-án elfogadott pénzügyi szabályzatra (a SESAR pénzügyi szabályzata),

                  —

                  tekintettel az 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

                  —

                  tekintettel eljárási szabályzata 77. cikkére és VI. mellékletére,

                  —

                  tekintettel a Költségvetési Ellenőrző Bizottság jelentésére és a Közlekedési és Idegenforgalmi Bizottság véleményére (A7-0114/2012),

                  A.

                  mivel a SESAR közös vállalkozást (a továbbiakban: „a közös vállalkozás”) 2007 februárjában az egységes európai égbolttal kapcsolatos légiforgalmi irányítási kutatás (SESAR) tevékenységeinek irányítására hozták létre;

                  B.

                  mivel a közös vállalkozás önálló munkáját 2007 augusztusában kezdte;

                  C.

                  mivel a közös vállalkozás tulajdonába kerül minden olyan tárgyi és immateriális eszköz, amelyet létrehoz, illetve amelyet tagjai a SESAR-projekt fejlesztési szakaszában külön megállapodások alapján a rendelkezésére bocsátanak;

                  D.

                  mivel a Számvevőszék megállapítja, hogy kellő mértékben megbizonyosodott arról, hogy a 2010-es pénzügyi évre vonatkozó éves beszámoló megbízható, és hogy az annak alapjául szolgáló ügyletek jogszerűek és szabályszerűek;

                  E.

                  mivel 2010 áprilisában a Számvevőszék kiadta a SESAR Közös Vállalkozás pénzügyi szabályzatáról szóló 2/2010. sz. véleményét;

                  F.

                  mivel a SESAR projekt 2008–2013-as fejlesztési szakaszára vonatkozó költségvetés 2 100 000 000 EUR;

                  G.

                  mivel a közös vállalkozás 2010-es pénzügyi évére vonatkozó költségvetése 143 000 000 EUR volt;

         Költségvetési és pénzgazdálkodás

                  1.

                  megjegyzi, hogy a közös vállalkozás 2010-es pénzügyi évre vonatkozó végleges költségvetése 135 000 000 EUR kötelezettségvállalási előirányzatot és 143 000 000 EUR kifizetési előirányzatot tartalmazott, továbbá tudomásul veszi, hogy a kötelezettségvállalási és kifizetési előirányzatok felhasználási aránya 97,3 %-os, illetve 82,2 %-os volt;

                  2.

                  a Számvevőszék jelentése alapján megállapítja, hogy a 2010-es évet a közös vállalkozás 53 500 000 EUR pozitív költségvetési eredménnyel zárta, és hogy a bankszámlákon lévő betétek összege 57 200 000 EUR volt; megjegyzi, hogy az helyzet az alábbiakból adódik:

                              —

                              a tagok hozzájárulásai: 55 600 000 EUR,

                              —

                              az előző év eredménye: 86 500 000 EUR,

                              —

                              a közös vállalkozás számára történt kifizetések: 84 900 000 EUR,

                              —

                              előirányzatok átvitele: 3 700 000 EUR;

                  3.

                  arra emlékezteti a közös vállalkozást, hogy ez a helyzet ellentmond a költségvetési egyensúly elvének; megemlíti azonban a közös vállalkozás által a Számvevőszéknek adott azon válaszokat, amelyek szerint a 2010. évi készpénzegyenleg a 2009. évihez képest 34 %-kal nőtt, és hogy a tagoktól származó 55 600 000 EUR-ból 43 800 000 EUR 2010 utolsó heteiben érkezett be, a 2011. évi műveletek finanszírozásának biztosítására; kéri a közös vállalkozást, hogy dolgozzon ki konkrét intézkedéseket és határidőket tartalmazó cselekvési tervet költségvetési egyensúlyának biztosítása érdekében, és tájékoztassa e kérdésről a mentesítésért felelős hatóságot;

                  4.

                  hangsúlyozza, hogy a SESAR pénzügyi szabályzatának 6. cikke szerint a költségvetés által engedélyezett előirányzatot meghaladó kiadás nem vehető kötelezettségvállalásba és nem engedélyezhető; komoly aggodalmát fejezi ki amiatt, hogy két költségvetési sor – igazgatási kiadások, tanulmányok és fejlesztés – esetében az engedélyezett kiadások 11 %-kal, illetve 9 %-kal meghaladták a költségvetésben jóváhagyott szintet; megjegyzi, hogy a közös vállalkozás úgy véli, hogy az összes kifizetési előirányzattal csak egyszer terhelheti a teljes 2007–2016. évi költségvetést, ellenkező esetben a SESAR fejlesztési szakaszának a végére, 2016-ban túllépné a költségvetési plafont; arra emlékezteti a közös vállalkozást, hogy meg kell felelnie saját pénzügyi szabályzatának, és elvárja, hogy az elkövetkező pénzügyi években ne forduljon elő a költségvetési előirányzatokat túllépve engedélyezett kiadás;

         Belső ellenőrzési rendszerek

                  5.

                  megjegyzi, hogy 2010-ben a közös vállalkozás megkezdte a Bizottság által is alkalmazott pénzügyi beszámolási rendszerek (ABAC és SAP) használatát; sajnálatát fejezi ki amiatt, hogy a közös vállalkozás operatív programjainak irányítási rendszerét nem integrálták ezen pénzügyi jelentéstételi rendszerekbe, és hogy 2010 végén az alapul szolgáló üzleti folyamatokat nem hagyta jóvá a számvitelért felelős tisztviselő a SESAR pénzügyi szabályzatában megköveteltek szerint;

                  6.

                  úgy értesült a közös vállalkozástól, hogy az a költségvetési és pénzügyi információkat kezelő eszközt kiegészítő operatív programirányítási rendszert dolgozott ki, és úgy véli, hogy az ABAC és az SAP pénzügyi beszámolási rendszerek használata által támasztott korlátok mellett, amennyire lehetséges, integrálta a különféle rendszereit; megjegyzi ezenkívül, hogy a közös vállalkozás 2011 végéig tervezte az ABAC eszköznyilvántartó moduljának és szerződéskötési moduljának bevezetését, és hogy a számvitelért felelős tisztviselő a helyi rendszerek validálásáról szóló jelentésének véglegesítését 2011-re tervezte;

                  7.

                  kéri a közös vállalkozást, hogy tájékoztassa a mentesítésért felelős hatóságot:

                              —

                              az ABAC és az SAP pénzügyi beszámolási rendszerek használata során tapasztalt korlátok jellegéről,

                              —

                              az alapul szolgáló üzleti folyamatok validálásának helyzetéről, különös tekintettel a helyi rendszerekre;

                  8.

                  mindazonáltal sürgeti a közös vállalkozást, hogy integrálja pénzügyi jelentéstételi rendszerét (ABAC és SAP) operatív programjainak irányítási rendszerébe, lehetővé téve az egyes munkacsomagok számára költségek elkülönítését és az operatív költségek finanszírozási forrásainak az azonosítását;

         Projektmenedzsment

                  9.

                  a közös vállalkozás 2010-es éves tevékenységi jelentéséből megállapítja, hogy a SESAR program 304 projektet tartalmazott, amelyekből 171-et 2009-ben kezdeményeztek, míg 114 további projektet 2010-ben indítottak el; megjegyzi, hogy a projektek 80,9 %-a végrehajtási fázisban van, figyelmen kívül hagyva a törölt (3) és a felfüggesztett (10) projekteket; megjegyzi, hogy minden egyes törölt vagy felfüggesztett projektre vonatkozóan a közös vállalkozás indokolással szolgált, és kifejtette a megtett korrekciós intézkedéseket; a jelenleg felfüggesztett projektekkel kapcsolatban megjegyzi, hogy:

                              —

                              mintegy 60 %-uk olyan tevékenységekhez kapcsolódok, amelyek újraindításához először jelentős eredmények elérésére van szükség,

                              —

                              mintegy 20 %-uk olyan projektekhez kapcsolódik, amelynek nem rendelkezik megbízható kapcsolódással a program többi tevékenységével,

                        a fennmaradó 20 %-ot a jövőbeli operatív koncepcióval való egyértelmű kapcsolat hiánya miatt függesztették fel, vagy azért mert nem kapcsolódnak a központi tervhez;

                  10.

                  sürgeti a közös vállalkozást, hogy továbbra is tájékoztassa a mentesítésért felelős hatóságot a SESAR programhoz tartozó projektek végrehajtásának állásáról, és számoljon be az elért eredményekről;

         Teljesítmény

                  11.

                  ösztönzi a Bizottságot és a tagállamokat, hogy a SESAR projektre fordított beruházások hatékonyságának fokozása érdekében növeljék az egységes európai égboltra vonatkozó rendeletek alkalmazásának hatékonyságát;

                  12.

                  felhívja a figyelmet a pénzügyi forrásokkal való hatékony és eredményes gazdálkodásra, és rámutat a közös vállalkozás fontosságára az egységes európai égbolt megvalósulása szempontjából;

                  13.

                  az éves tevékenységi jelentésből megállapítja, hogy lefolytatták a SESAR program végrehajtására vonatkozó megközelítés átfogó felülvizsgálatát, és annak következtetései kiemelték, hogy a program magas szintű célkitűzéseit több technikai és operatív szintre kell lebontani, amelyek részletesen meghatározzák a teendőket, kinek mikor és mit kell megtennie, és ezáltal világosan azonosítják a SESAR által teljesítendő validált eredményeket, amelyek hozzájárulnak a SESAR fejlesztési fázisának célkitűzéseihez, valamint külön, a 2012-es stratégiai célkitűzésekhez; kéri a közös vállalkozást, hogy dolgozzon ki konkrét intézkedéseket és határidőket tartalmazó cselekvési tervet az átfogó felülvizsgálat eredményeinek nyomon követése érdekében;

                  14.

                  ezenkívül megjegyzi, hogy 2009 végén úgy határoztak, hogy közös SESAR végrehajtási keretet hoznak létre, hogy összehangolt nyomonkövetési és ellenőrzési tevékenységek révén lehetővé tegyék a megfelelő program-, illetve projektmenedzsmentet; megjegyzi, hogy 2010 végén a végrehajtási keretet teljesen meghatározták, és azt 85 %-ban végrehajtották és felhasználták; sürgeti a közös vállalkozást, hogy tájékoztassa a mentesítésért felelős hatóságot a végrehajtási keret végrehajtásának és felhasználásának jelenlegi állásáról, valamint az elért eredményekről;

                  15.

                  elismeri, hogy a Bizottság 2010-ben elvégezte a közös vállalkozás első időközi értékelését; megjegyzi, hogy az értékelés hangsúlyozza, hogy a közös vállalkozás optimális választ tud adni a légtérhasználók és a szolgáltatók igényeire; mindenesetre úgy véli, hogy az időközi és egyéb értékeléseket független külső szakértőknek kell végezniük;

         Belső ellenőrzés

                  16.

                  üdvözli, hogy 2010 végén a közös vállalkozás ügyvezető igazgatója létrehozta a belső ellenőrzési részleget, közös vállalkozás korábbi belső ellenőrét kinevezte az ezzel járó feladat betöltésére, és elfogadta belső ellenőrzési részleg 2011-re vonatkozó ellenőrzési munkaprogramját;

                  17.

                  a végleges éves beszámoló alapján megállapítja, hogy a közös vállalkozás 2010 májusában könyvvizsgálói szolgáltatásokra kötött keretszerződést;

                  18.

                  üdvözli, hogy a közös vállalkozás lépéseket tett a Bizottság belső ellenőrzési szolgálata, illetve a közös vállalkozás belső ellenőrzési részlege által ellátandó operatív feladatok egyértelműbb meghatározása érdekében; megjegyzi mindazonáltal, hogy a közös vállalkozás alapszabályát nem módosították;

                  19.

                  elégedettséggel veszi tudomásul, hogy a Belső Ellenőrzési Szolgálat megerősítette az általános költségvetési rendelet szerint a közös vállalkozás belső ellenőreként betöltött felelősségi köreit, és hogy a közös vállalkozás igazgatótanácsa ennek megfelelően módosította a belső ellenőrzési feladatokról szóló chartáját;

         A tagok hozzájárulásainak késedelmes befizetése

                  20.

                  aggodalmát fejezi ki amiatt, hogy nem tartották be a közös vállalkozáshoz a tagoktól származó készpénz-hozzájárulások befizetési határidejét; megjegyzi, hogy a befizetési határidő terén a késések 12-től 113 napig terjedtek, és hogy 2010 végén két tag egyáltalán nem fizetett hozzájárulást; megemlíti a közös vállalkozás válaszát, amely szerint ezen hozzájárulásokat 2011 elején kapták meg;

         A közös vállalkozásokra vonatkozó horizontális észrevételek

                  21.

                  hangsúlyozza, hogy a Bizottság eddig hét közös vállalkozást hozott létre az Európai Unió működéséről szóló szerződés 187. cikke értelmében; megállapítja, hogy hat közös vállalkozás (IMI, Artemis, ENIAC, Clean Sky, FCH és ITER-F4E) a kutatás területén működik a Bizottság Kutatási és Innovációs Főigazgatósága, illetve Információs Társadalmi és Médiaügyi Főigazgatósága alatt, egy pedig a közlekedés területén az új légiforgalmi szolgáltatási rendszer (SESAR) kialakításáért felel, és tevékenységeit a Mobilitáspolitikai és Közlekedési Főigazgatóság felügyeli;

                  22.

                  megjegyzi, hogy a közös vállalkozások számára a fennállásuk időtartamára szükségesnek ítélt indikatív források összege 21 793 000 000 EUR;

                  23.

                  megjegyzi, hogy a közös vállalkozások számára a fennállásuk időtartamára szükségesnek ítélt uniós hozzájárulás összege 11 489 000 000 EUR;

                  24.

                  megjegyzi, hogy a 2010-es pénzügyi évben a közös vállalkozások költségvetéséhez nyújtott uniós hozzájárulás teljes összege 505 000 000 EUR-t tett ki;

                  25.

                  felhívja az Európai Bizottságot, hogy az uniós pénzek felhasználásával kapcsolatos átláthatóság és egyértelműség biztosítása és az európai adófizetők bizalmának helyreállítása érdekében évente nyújtson összesített tájékoztatást a mentesítésért felelős hatóság számára az Unió általános költségvetéséből nyújtott teljes éves finanszírozásról, közös vállalkozásonkénti bontásban;

                  26.

                  üdvözli az Artemis arra irányuló kezdeményezését, hogy éves tevékenységi jelentésében információkkal szolgál a folyamatban lévő projektjeinek ellenőrzéséről és felülvizsgálatáról; úgy véli, hogy ezt a gyakorlatot a többi közös vállalkozásnak is követnie kellene;

                  27.

                  emlékeztet arra, hogy a közös vállalkozások a köz- és magánszféra közötti partnerségek, és következésképpen a köz- és magánérdekek szorosan összefonódnak egymással; úgy véli, hogy ilyen körülmények között az összeférhetetlenségek valószínűségét nem szabad figyelmen kívül hagyni, hanem megfelelően foglalkozni kell vele; ezért felhívja a közös vállalkozásokat, hogy tájékoztassák a mentesítésért felelős hatóságot a szervezetükön belül létező olyan ellenőrzési mechanizmusokról, amelyek lehetővé teszik az összeférhetetlenségek megfelelő kezelését és megelőzését;

                  28.

                  megállapítja, hogy a Fúziósenergia-fejlesztési és ITER Európai Közös Vállalkozás kivételével a közös vállalkozások viszonylag kis méretűek és földrajzilag koncentráltak; ezért úgy véli, hogy lehetőség szerint egyesíteniük kell erőforrásaikat;

                  29.

                  felhívja a Számvevőszéket, hogy tájékoztassa a mentesítésért felelős hatóságot az egyes közös vállalkozásokkal kapcsolatos, a 2011-es pénzügyi évre vonatkozó éves beszámolóikról szóló jelentésekben foglalt megjegyzései nyomán tett lépésekről;

                  30.

                  felkéri a Számvevőszéket, hogy ésszerű időn belül készítsen különjelentést a Parlament számára arról, hogy milyen hozzáadott értéket képvisel a közös vállalkozások létrehozása az uniós kutatási, technológiafejlesztési és demonstrációs programok hatékony végrehajtása szempontjából; továbbá megjegyzi, hogy e jelentésnek értékelést kell tartalmaznia a közös vállalkozások létrehozásának eredményességére vonatkozóan.

         (1)  HL C 368., 2011.12.16., 32. o.

         (2)  HL L 248., 2002.9.16., 1. o.

         (3)  HL L 352., 2008.12.31., 12. o.

         (4)  HL L 357., 2002.12.31., 72. o.


title: 2012/472/EU: A Tanács határozata ( 2012. április 26. ) az Amerikai Egyesült Államok és az Európai Unió közötti, az utas-nyilvántartási adatállomány felhasználásáról és az Egyesült Államok Belbiztonsági Minisztériuma részére történő továbbításáról szóló megállapodás megkötéséről#Megállapodás az Amerikai Egyesült Államok és az Európai Unió között az utas-nyilvántartási adatállomány felhasználásáról és az Egyesült Államok Belbiztonsági Minisztériumának való továbbításáról

text:
               11.8.2012

               HU

               Az Európai Unió Hivatalos Lapja

               L 215/4

         A TANÁCS HATÁROZATA
   (2012. április 26.)
   az Amerikai Egyesült Államok és az Európai Unió közötti, az utas-nyilvántartási adatállomány felhasználásáról és az Egyesült Államok Belbiztonsági Minisztériuma részére történő továbbításáról szóló megállapodás megkötéséről
   (2012/472/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 82. cikke (1) bekezdésének d) pontjára és 87. cikke (2) bekezdésének a) pontjára, összefüggésben a 218. cikk (6) bekezdésének a) pontjával,
   tekintettel az Európai Bizottság javaslatára,
   tekintettel az Európai Parlament egyetértésére (1),
   mivel:

               (1)

               2010. december 2-án a Tanács tárgyalási irányelveket és határozatot fogadott el, amelyben felhatalmazza a Bizottságot az Unió és az Amerikai Egyesült Államok közötti tárgyalások megkezdésére, amelyek célja az utas-nyilvántartási adatállomány (PNR) továbbítása és felhasználása a terrorizmus és más súlyos nemzetközi bűncselekmények megelőzése és az ellenük folytatott küzdelem érdekében.

               (2)

               A 2012/471/EU tanácsi határozatnak (2) megfelelően az Amerikai Egyesült Államok és az Európai Unió közötti, az utas-nyilvántartási adatállomány felhasználásáról és az Egyesült Államok Belbiztonsági Minisztériuma részére történő továbbításáról szóló megállapodást ( atovábbiakban: a megállapodás) – feltételezve annak későbbi megkötését – 2011. december 14-én aláírták.

               (3)

               A megállapodás tiszteletben tartja az alapvető jogokat és tekintetbe veszi a különösen az Európai Unió Alapjogi Chartája által elismert elveket, így a 7. cikkében elismert, a magánélet és a családi élet tiszteletben tartásához való jogot, a 8. cikkében elismert, a személyes adatok védelméhez való jogot és a 47. cikkében elismert, a hatékony jogorvoslathoz és a tisztességes eljáráshoz való jogot. E megállapodást az említett jogoknak és elveknek megfelelően kell alkalmazni.

               (4)

               Az Európai Unióról szóló szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 3. cikkével összhangban az Egyesült Királyság bejelentette, hogy részt kíván venni ennek a határozatnak az elfogadásában és alkalmazásában.

               (5)

               Az Európai Unióról szóló Szerződéshez és az Európai Unió működéséről szóló szerződéshez csatolt, az Egyesült Királyságnak és Írországnak a szabadságon, a biztonságon és a jog érvényesülésén alapuló térség tekintetében fennálló helyzetéről szóló 21. jegyzőkönyv 1. és 2. cikkével összhangban és e jegyzőkönyv 4. cikkének sérelme nélkül, Írország nem vesz részt ennek a határozatnak az elfogadásában, és ezért az rá nézve nem kötelező, és nem alkalmazandó.

               (6)

               Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló 22. jegyzőkönyv 1. és 2. cikkének megfelelően Dánia nem vesz részt e határozat elfogadásában, és a megállapodás rá nem kötelező, illetve nem alkalmazandó.

               (7)

               A megállapodást meg kell kötni,

         ELFOGADTA EZT A HATÁROZATOT:
   1. cikk
   Az Amerikai Egyesült Államok és az Európai Unió közötti, az utas-nyilvántartási adatállomány felhasználásáról és az Egyesült Államok Belbiztonsági Minisztériuma részére történő továbbításáról szóló megállapodást az Európai Unió nevében a Tanács jóváhagyja.
   A megállapodás szövegét csatolták e határozathoz.
   2. cikk
   A Tanács elnöke kijelöli azt a személyt, aki jogosult a megállapodás 27. cikkében előírt értesítéseknek az Unió nevében történő kicserélésére, miáltal az Unió ezt a megállapodást magára nézve kötelezőnek ismeri el.
   3. cikk
   Ez a határozat az Európai Unió Hivatalos Lapjában való kihirdetését követő napon lép hatályba.

      Kelt Luxembourgban, 2012. április 26-án.

            a Tanács részéről

            az elnök

         M. BØDSKOV

      (1)  2012. április 19-i egyetértés (a Hivatalos Lapban még nem tették közzé).

      (2)  Lásd e Hivatalos Lap 1. oldalát.

      FORDÍTÁS
      MEGÁLLAPODÁS
      az Amerikai Egyesült Államok és az Európai Unió között az utas-nyilvántartási adatállomány felhasználásáról és az Egyesült Államok Belbiztonsági Minisztériumának való továbbításáról
      AZ AMERIKAI EGYESÜLT ÁLLAMOK,
      (a továbbiakban: az Egyesült Államok), valamint
      AZ EURÓPAI UNIÓ,
      (a továbbiakban: az EU),
      együttesen a továbbiakban: a felek,
      AZZAL AZ ÓHAJJAL, hogy saját demokratikus társadalmuk és közös értékeik védelmének eszközeként hatékonyan lépjenek fel a terrorizmus és a súlyos nemzetközi bűncselekmények megelőzése és az ellenük folytatott küzdelem területén;
      TÖREKEDVE a felek között a transzatlanti partnerség szellemében folytatott együttműködés erősítésére és ösztönzésére;
      FELISMERVE, hogy az államoknak joga és felelőssége van arra vonatkozóan, hogy biztosítsák polgáraik biztonságát és védjék határaikat, és szem előtt tartva, hogy valamennyi nemzet felelős a lakosság – és ezenbelül a nemzetközi közlekedési rendszerek felhasználóinak – életének és biztonságának védelméért,
      MEGGYŐZŐDVE arról, hogy az információcsere a terrorizmus és a súlyos nemzetközi bűncselekmények elleni küzdelem alapvető eleme, továbbá e tekintetben az utas-nyilvántartási adatállomány (PNR) feldolgozása és használata nélkülözhetetlen eszköz, amely más módon el nem érhető információkat nyújt;
      AZZAL A SZÁNDÉKKAL, hogy megelőzzék a terrorista bűncselekményeket és a nemzetközi bűncselekményeket, és küzdelmet folytassanak ellenük, az alapvető jogok és szabadságok tiszteletben tartása mellett, felismerve a magánélet, valamint a személyes adatok és információk védelmének jelentőségét;
      TEKINTETTEL a nemzetközi jogi aktusokra, az Egyesült Államok törvényeire és rendeleteire, amelyek előírják, hogy az Egyesült Államokból érkező vagy oda tartó, nemzetközi légiforgalmi utasszállító járatokat üzemeltető hozzáférhetővé tegye a PNR-t a Belbiztonsági Minisztérium (DHS) számára, olyan mértékben, ahogy ezek az adatok a légi fuvarozó automatizált helyfoglalási és indulás-ellenőrzési rendszereiben összegyűjtésre kerültek, és a rendszerek ezeket tartalmazzák, valamint az EU-ban végrehajtott vagy a jövőben esetlegesen bevezetésre kerülő hasonló előírásokra;
      TUDOMÁSUL VÉVE, hogy a DHS a PNR-t kizárólag a terrorista bűncselekmények és a nemzetközi bűncselekmények megelőzése, felderítése, kivizsgálása és büntetőeljárás alá vonása céljából dolgozza fel és használja fel, a magánélet és a személyes adatok védelmére vonatkozó biztosítékoknak való szigorú megfelelés mellett, ahogyan ezeket ezen megállapodás lefekteti;
      HANGSÚLYOZVA a PNR-nek, valamint az Amerikai Egyesült Államok által a PNR-ből szerzett releváns és megfelelő analitikus adatoknak az Európai Unió tagállamainak (a továbbiakban: az uniós tagállamoknak) hatáskörrel rendelkező rendőrségi és igazságügyi hatóságaival, az Europollal vagy az Eurojusttal való megosztásának jelentőségét a nemzetközi rendőrségi és igazságügyi együttműködés előmozdításának szolgálatában;
      FELISMERVE, hogy a magánélet tiszteletben tartása mindkét fél hosszú időre visszamenő hagyományainak részét képezi, mint ez jogszabályaikban és alapító dokumentumaikban is türköződik;
      SZEM ELŐTT TARTVA az Európai Unióról szóló szerződésnek az alapvető jogok tiszteletben tartásáról szóló 6. cikkéből következő uniós kötelezettségeket, a személyes adatok feldolgozásával kapcsolatban az Európai Unió működéséről szóló szerződés 16. cikkében meghatározott, a magánélet tiszteletben tartásához való jogot, a magánélet és a családi élet tiszteletben tartásához való jog, valamint a magánélet és a személyes adatok védelméhez való jog tekintetében az arányosság és szükségesség elvét az emberi jogok és alapvető szabadságok védelméről szóló európai egyezmény 8. cikke értelmében, az Európa Tanácsnak az egyének személyes adataik gépi feldolgozása során való védelméről szóló 108. számú egyezményét és annak 181. kiegészítő jegyzőkönyvét, valamint az Európai Unió Alapjogi Chartájának 7. és 8. cikkét;
      SZEM ELŐTT TARTVA, hogy a DHS jelenleg megbízható eljárásokat alkalmaz a magánélet védelmének és az adatok sértetlenségének biztosítására, amelyek kiterjednek a fizikai biztonságra, a hozzáférés ellenőrzésére, az adatszétválasztásra és az adattitkosításra, az ellenőrzési kapacitásokra és a hatékony elszámoltathatósági intézkedésekre;
      FELISMERVE az adatok minősége, helytállósága, sértetlensége és biztonsága garantálásának, valamint az ezen elvek betartását szolgáló megfelelő elszámoltathatóság kialakításának jelentőségét;
      FIGYELEMBE VÉVE különösen az átláthatóság elvét és mindazon különböző módszereket, amelyek révén az Egyesült Államok biztosítja, hogy tudomására hozzák azoknak az utasoknak, akiknek PNR-adatait a DHS gyűjti, hogy miért van szükség PNR-adataikra, és milyen módon használják azokat fel;
      FELISMERVE TOVÁBBÁ, hogy a PNR gyűjtésére és elemzésére szükség van ahhoz, hogy a DHS ellássa határbiztonsági feladatát, annak biztosítása mellett, hogy a PNR gyűjtése és felhasználása a gyűjtés célja szempontjából releváns és szükséges mértéket nem haladja meg;
      FELISMERVE, hogy e megállapodásra és végrehajtására való tekintettel a DHS-nek biztosítania kell a DHS-hez továbbított PNR feldolgozása és felhasználása során az adatvédelem megfelelő szintjét;
      SZEM ELŐTT TARTVA, hogy az Egyesült Államok és az Európai Unió elkötelezett amellett, hogy a bűnözés és a terrorizmus elleni küzdelem során biztosítani kell a személyes információk magas szintű védelmét, és eltökélt szándékuk, hogy késedelem nélkül közös céljaik előmozdítását szolgáló megállapodásra jussanak a bűnözés és a terrorizmus elleni küzdelem kapcsán megosztott személyes információk átfogó védelméről;
      TUDOMÁSUL VÉVE a felek között a PNR továbbítására vonatkozóan létrejött 2004. évi és 2007. évi megállapodás 2005-ben, illetve 2010-ben lezajlott sikeres közös felülvizsgálatát;
      MEGÁLLAPÍTVA a felek és az uniós tagállamok információcserével kapcsolatos érdekeit a PNR továbbításának módja, valamint a PNR harmadik fél részére történő továbbítása tekintetében, mint ezt a megállapodás vonatkozó cikkei meghatározzák, továbbá megállapítva az EU azon érdekét, hogy ezzel a megállapodásban meghatározott konzultációs és felülvizsgálati mechanizmus keretében foglalkozni kell;
      MEGERŐSÍTVE, hogy e megállapodás nem teremt precedenst a felek között, vagy a felek valamelyike és egy másik fél között a PNR vagy egyéb formájú adatok feldolgozásáról, felhasználásáról vagy továbbításáról, vagy az adatvédelemről a jövőben kötendő egyetlen megállapodás tekintetében sem;
      ELISMERVE az arányosság, a relevancia és a szükségesség egymáshoz kapcsolódó elveit, amelyek e megállapodásra és annak az Európai Unió és az Egyesült Államok általi végrehajtására nézve irányadóak; valamint
      TUDOMÁSUL VÉVE annak lehetőségét, hogy a felek további megbeszéléseket folytassanak a tengeri utazással kapcsolatos PNR továbbításáról;
      MEGÁLLAPODNAK A KÖVETKEZŐKBEN:
      I.   FEJEZET

         ÁLTALÁNOS RENDELKEZÉSEK

      1. cikk
      Cél
      (1)   E megállapodás célja a biztonság garantálása és a lakosság életének és biztonságának védelme.
      (2)   E célból a megállapodás meghatározza a felek felelősségi körét a PNR továbbítására, feldolgozására, felhasználására és védelmére vonatkozó feltételek tekintetében.
      2. cikk
      Hatály
      (1)   Az utas-nyilvántartási adatállomány (PNR) a Nemzetközi Polgári Repülési Szervezet iránymutatásának meghatározásával összhangban azokra az adatokra vonatkozik, amelyeket a légi fuvarozók vagy azok megbízott képviselői rögzítenek az egyes utasok által vagy megbízásából tett helyfoglalásra vonatkozóan, és amelyeket a légi fuvarozók helyfoglalási rendszereikben, indulás-ellenőrzési rendszereikben vagy ennek megfelelő, hasonló funkciókat ellátó rendszereikben (e megállapodás alkalmazásában együttesen: a helyfoglalási rendszereikben) tárolnak. Közelebbről meghatározva, e megállapodás alkalmazásában a PNR a megállapodás mellékletében (a továbbiakban: a melléklet) meghatározott adattípusokat foglalja magába.
      (2)   E megállapodás az Európai Unió és az Egyesült Államok között utasszállító járatokat üzemeltető légi fuvarozókra alkalmazandó.
      (3)   E megállapodás azokra a légi fuvarozókra is alkalmazandó, amelyek az Európai Unióban bejegyzett vállalkozások vagy az Európai Unióban tárolnak adatokat, és az Egyesült Államokból érkező vagy oda tartó utasszállító járatokat üzemeltetnek.
      3. cikk
      A PNR biztosítása
      A felek megállapodnak, hogy a légi fuvarozók a DHS előírásainak megfelelően és e megállapodással összhangban a helyfoglalási rendszereikben tárolt PNR-t a DHS rendelkezésére bocsátják. Amennyiben a légi fuvarozók által továbbított PNR a mellékletben felsorolt adattípusokon kívüli adatokat is tartalmaz, a DHS az ilyen adatokat a kézhezvételt követően azonnal törli.
      4. cikk
      A PNR felhasználása
      (1)   Az Egyesült Államok a PNR gyűjtését, felhasználását és feldolgozását az alábbiak megelőzése, felderítése, kivizsgálása és büntetőeljárás alá vonása céljából végzi:

                  a)

                  Terrorista bűncselekmények és ehhez kapcsolódó bűncselekmények, ideértve az alábbiakat:

                              i.

                              olyan tevékenység, amely

                                          1.

                                          erőszakos cselekményt vagy emberi életre, tulajdonra vagy infrastruktúrára veszélyes cselekményt foglal magában; valamint

                                          2.

                                          célja a látszat szerint –

                                                      a)

                                                      a polgári lakosság megfélemlítése vagy kényszerítése;

                                                      b)

                                                      kormányzati politika befolyásolása megfélemlítéssel vagy kényszerítéssel; vagy

                                                      c)

                                                      kormány magatartásának befolyásolása tömegpusztítással, gyilkossággal, emberrablással vagy túszejtéssel;

                              ii.

                              olyan tevékenységek, amelyek az alkalmazandó, terrorizmussal kapcsolatos nemzetközi egyezmények és jegyzőkönyvek alapján és azok fogalommeghatározásai szerint bűncselekménynek minősülnek;

                              iii.

                              pénzeszközök nyújtása vagy gyűjtése bármely módon, közvetve vagy közvetlenül, azzal a szándékkal, illetve annak tudatában, hogy e pénzeszközöket részben vagy egészben az i. vagy ii. albekezdésben említett cselekmények bármelyikének elkövetésére fordítják;

                              iv.

                              az i., ii., vagy iii. albekezdésben említett cselekmények bármelyikének elkövetésére irányuló kísérlet;

                              v.

                              az i., ii., vagy iii. albekezdésben említett cselekmények bármelyikének elkövetésében való bűnrészesség;

                              vi.

                              az i., ii., vagy iii. albekezdésben említett cselekmények bármelyikének mások általi elkövetésének megszervezése, vagy erre vonatkozó utasítások adása;

                              vii.

                              az i., ii., vagy iii. albekezdésben említett cselekmények bármelyikének elkövetésében való bármilyen egyéb közreműködés;

                              viii.

                              az i. albekezdésben említett cselekmény elkövetésével olyan körülmények között történő fenyegetés, amelyek arra utalnak, hogy a fenyegetés hitelt érdemlő.

                  b)

                  Egyéb, legalább három év szabadságvesztéssel büntethető, nemzetközi jellegű bűncselekmények.
                  Egy bűncselekmény jellegét tekintve különösen a következő esetekben minősül nemzetközinek:

                              i.

                              elkövetésére egynél több országban kerül sor;

                              ii.

                              egy államban követik el, azonban előkészítésének, megtervezésének, irányításának vagy ellenőrzésének jelentős részére egy másik államban kerül sor;

                              iii.

                              egy országban, ám olyan szervezett bűnözői csoport részvételével követik el, amely egynél több országban folytat bűnözői tevékenységet;

                              iv.

                              egy országban követik el, azonban jelentős hatással van valamely más országban is; vagy

                              v.

                              egy országban követik el, és a bűncselekmény elkövetője egy másik országban tartózkodik, vagy oda szándékozik utazni.

            (2)   A PNR felhasználására és feldolgozására eseti alapon sor kerülhet, amennyiben erre súlyos fenyegetés miatt és valamely egyén létfontosságú érdekeinek védelméhez szükség van, vagy ha bíróság ezt elrendeli.
      (3)   A DHS felhasználhatja és feldolgozhatja a PNR-t olyan személyek azonosítására, akiknek esetében az Egyesült Államokba való érkezésükkor vagy onnan való távozásukkor alaposabb kikérdezés vagy vizsgálat lenne alkalmazandó, vagy akik esetében további vizsgálat lehet szükséges.
      (4)   Az (1), a (2), és a (3) bekezdés nem érinti a belföldi bűnüldözési vagy igazságszolgáltatási hatásköröket vagy eljárásokat, amennyiben a PNR felhasználása és feldolgozása során más jogsértéseket vagy azok gyanúját észlelik.
      II.   FEJEZET

         A PNR FELHASZNÁLÁSÁRA VONATKOZÓ BIZTOSÍTÉKOK

      5. cikk
      Adatbiztonság
      (1)   A DHS biztosítja, hogy megfelelő technikai intézkedéseket és szervezeti megoldásokat foganatosítanak, amelyekkel garantálható a PNR-ben található személyes adatok és személyes információk védelme a véletlen, jogellenes vagy jogosulatlan megsemmisítés, elvesztés, közlés, megváltoztatás, hozzáférés, feldolgozás vagy felhasználás veszélyével szemben.
      (2)   A DHS az adatok védelmének, biztonságának, titkosságának és sértetlenségének biztosítására megfelelő műszaki megoldásokat alkalmaz. A DHS különösen az alábbiakat biztosítja:

                  a)

                  az illetékes hatóságok által elfogadott titkosítási, hitelesítési és dokumentációs eljárásokat alkalmaznak. Különösen, a PNR-hez való hozzáférés kizárólag védett módon, külön felhatalmazással rendelkező tisztviselők körére korlátozva biztosítható;

                  b)

                  a PNR-t fizikai behatolás elleni védelemmel védett, biztonságos fizikai környezetben tárolják; valamint

                  c)

                  vannak olyan mechanizmusok, amelyek garantálják, hogy a PNR-re vonatkozó lekereséseket a 4. cikk rendelkezéseivel összhangban végzik.

            (3)   Amennyiben adatvédelmi incidens lép fel (beleértve az engedély nélküli hozzáférést vagy közlést is), a DHS adott esetben ésszerű intézkedéseket tesz az érintett egyének értesítésére, a személyes adatok és információk jogosulatlan közléséből eredő kár kockázatának enyhítésére, valamint amennyiben technikailag kivitelezhető, helyreállítási intézkedéseket tesz.
      (4)   E megállapodás alkalmazási körében a DHS túlzott késedelem nélkül tájékoztatja a megfelelő európai hatóságokat azokról az esetekről, amelyekben az uniós polgárok vagy az EU-ban tartózkodási hellyel rendelkező személyek PNR-adatait érintő jelentős adatbiztonsági incidensek jelentkeztek a véletlen, jogellenes vagy jogosulatlan megsemmisítés, elvesztés, nyilvánosságra hozatal, megváltoztatás, hozzáférés, feldolgozás vagy felhasználás miatt.
      (5)   Az Egyesült Államok megerősíti, hogy az Egyesült Államok joga hatékony közigazgatási, polgári és büntetőjogi végrehajtási intézkedéseket tartalmaz az adatvédelmi incidensekre vonatkozóan. A DHS fegyelmi intézkedéseket foganatosíthat az ilyen adatvédelmi incidensekért felelős személyekkel szemben, amelyek adott esetben magukba foglalhatják a rendszerhez való hozzáférés letiltását, hivatalos megrovást, felfüggesztést, alacsonyabb beosztásba sorolást vagy elbocsátást.
      (6)   A DHS naplózza vagy dokumentálja a PNR-hez való hozzáférés, valamint a PNR feldolgozásának és felhasználásának valamennyi esetét. Az adatnaplók vagy dokumentáció csak felügyelet, nyomon követés és rendszerkarbantartás céljából vagy jogszabály által előírt egyéb esetekben használhatók fel.
      6. cikk
      Különleges adatok
      (1)   Amennyiben a gyűjtött PNR különleges adatokat is tartalmaz (azaz olyan személyes adatokat vagy információkat, amelyekből megállapítható az utas faji vagy etnikai hovatartozása, politikai véleménye, vallási vagy világnézeti meggyőződése, szakszervezeti tagsága, vagy az egyén egészségi állapotára vagy szexuális életére vonatkozó adatokat), a DHS a különleges adatok PNR-ből való kiszűrésére és elrejtésére automatizált rendszereket alkalmaz. Emellett a DHS az ilyen adatokat tovább nem dolgozza fel és nem használja fel, kivéve a (3) és a (4) bekezdés rendelkezéseivel összhangban.
      (2)   A DHS e megállapodás hatálybalépésétől számított 90 napon belül az Európai Bizottság rendelkezésére bocsátja a kiszűrendő különleges adatokat azonosító kódok és kifejezések listáját.
      (3)   A különleges adatokhoz való hozzáférés, valamint a különleges adatok feldolgozása és felhasználása csak különleges körülmények között engedélyezhető, amennyiben valamely személy élete veszélyeztetésének vagy súlyos károsításának lehetősége áll fenn. Az ilyen adatokhoz való hozzáférés kizárólag korlátozó eljárások alkalmazásával, eseti alapon, a DHS valamely felső vezetőjének jóváhagyásával lehetséges.
      (4)   A különleges adatokat az ilyen adatokat tartalmazó PNR DHS-hez való utolsó beérkezésétől számított 30 napon belül véglegesen törölni kell. Ugyanakkor a különleges adatok egy adott vizsgálat, büntetőeljárás vagy büntetőjogi szankció végrehajtása céljából az Egyesült Államok jogszabályaiban meghatározott időtartamig megőrizhetőek.
      7. cikk
      Automatizált egyedi döntések
      Az Egyesült Államok kizárólag a PNR automatikus feldolgozása és felhasználása alapján nem hoz olyan döntéseket, amely az egyének jogos érdekeire nézve jelentős mértékű hátrányos következménnyel járnak.
      8. cikk
      Adatmegőrzés
      (1)   A DHS a PNR-t legfeljebb öt évig tárolja aktív adatbázisban. Ezen időszak első hat hónapjának elteltével a PNR-t az e cikk (2) bekezdésének megfelelően személytelenítik és elrejtik. Ehhez az aktív adatbázishoz – amennyiben ez a megállapodás ezt egyébként nem engedélyezi – csak korlátozott számú, külön felhatalmazással rendelkező tisztviselő rendelkezhet hozzáféréssel.
      (2)   Az adatok személytelenítéséhez a következő PNR-adattípusokban található, személyazonosításra alkalmas információkat kell elrejteni:

                  a)

                  név (nevek);

                  b)

                  a PNR-ben szereplő egyéb nevek;

                  c)

                  valamennyi rendelkezésre álló elérhetőségi információ (ideértve a kibocsátóra vonatkozó információt is);

                  d)

                  általános megjegyzések, ideértve az egyéb kiegészítő információkat (OSI), a különleges szolgáltatásra vonatkozó információkat (SSI) és a különleges szolgáltatásra vonatkozó kérelmeket (SSR); valamint

                  e)

                  az előzetes utasinformációs rendszerben (Advance Passenger Information System – APIS) összegyűjtött adatok.

            (3)   Az aktív időszakot követően a PNR-t háttéradatbázisba kell áthelyezni, legfeljebb 10 éves időszakra. Erre a háttéradatbázisra további ellenőrzést kell alkalmazni, többek között tovább kell szűkíteni a felhatalmazással rendelkező tisztviselők számát, és a hozzáférést magasabb szintű vezetői jóváhagyáshoz kell kötni. E háttéradatbázisban a PNR-t nem szabad újból a személyekhez kapcsolni, kivéve bűnüldözési műveletekkel kapcsolatban, és akkor is csak valamilyen azonosítható üggyel, fenyegetéssel vagy kockázattal kapcsolatban. A 4. cikk (1) bekezdésének b) pontjában meghatározott célok tekintetében e háttéradatbázisban a PNR-t legfeljebb ötéves időszakon belül szabad újból a személyekhez kapcsolni.
      (4)   A háttéradatbázisban való tárolás időszakát követően az adatokat teljes mértékben anonimizálni kell, törölve valamennyi olyan adattípust, amely segítségével azonosítani lehetne az utast, akire a PNR vonatkozik, az újból személyhez kapcsolás lehetőségét kizárva.
      (5)   A valamely meghatározott üggyel vagy vizsgálattal kapcsolatos adatokat az ügy vagy vizsgálat archiválásáig aktív PNR-adatbázisban lehet tárolni. E bekezdés nem érinti az egyes vizsgálati vagy ügyészségi ügyiratokra vonatkozó adatmegőrzési követelményeket.
      (6)   A felek megállapodnak, hogy a 23. cikk (1) bekezdésében meghatározott értékelés keretében mérlegelik, szükség van-e 10 évig megőrizni az adatokat a háttéradatbázisban.
      9. cikk
      A megkülönböztetés tilalma
      Az Egyesült Államok biztosítja, hogy a PNR feldolgozására és felhasználására vonatkozó biztosítékok valamennyi utas esetében egyenlő alapon, jogellenes megkülönböztetés nélkül alkalmazandók.
      10. cikk
      Átláthatóság
      (1)   A DHS a PNR felhasználásáról és feldolgozásáról a következők segítségével tájékoztatja az utazóközönséget:

                  a)

                  a Szövetségi Közlöny közleményei;

                  b)

                  saját weboldalán közzétett információk;

                  c)

                  a légi fuvarozók fuvarozási szerződéseibe beépíthető tájékoztatók;

                  d)

                  a Kongresszusnak történő, törvény által előírt kötelező jelentéstétel; valamint

                  e)

                  a jövőben esetleg kialakítandó egyéb megfelelő intézkedések.

            (2)   A DHS közzéteszi a hozzáférésre, helyesbítésre vagy kiigazításra és jogorvoslatra vonatkozó eljárásait és részletes szabályait, és mindezt esetleges közzététel céljából biztosítja az EU számára.
      (3)   A felek együttműködnek a légiközlekedési ágazattal annak érdekében, hogy az utasok a helyfoglaláskor jobban tisztában legyenek azzal, milyen célból végzi a DHS a PNR gyűjtését, feldolgozását és felhasználását, és milyen módon kérhetnek hozzáférést, helyesbítést vagy jogorvoslatot.
      11. cikk
      Az egyének hozzáférési joga
      (1)   Az információ szabadságára vonatkozó törvény (Freedom of Information Act) rendelkezései szerint állampolgárságtól, származási országtól vagy lakóhely szerinti országtól függetlenül valamennyi személy jogosult a DHS-től felvilágosítást kérni a rá vonatkozó PNR-adatokról. A DHS az e cikk (2) és (3) bekezdésének rendelkezéseinek megfelelően időben rendelkezésre bocsátja ezeket a PNR-adatokat.
      (2)   A PNR-ben található információk közlése az Egyesült Államok joga alapján ésszerű jogszabályi korlátozások alá eshet, beleértve az olyan korlátozásokat is, amelyek az adatvédelem alá eső, a nemzetbiztonsággal kapcsolatos és a bűnüldözéshez kapcsolódó különleges információk védelméhez szükségesek.
      (3)   A hozzáférés esetleges megtagadását vagy korlátozását írásba kell foglalni, és ezt az értesítést időben biztosítani kell a kérelmező egyén számára. Az értesítésben közölni kell az információ megtagadásának jogalapját is, és tájékoztatni kell az egyént az Egyesült Államok joga alapján igénybe vehető jogorvoslati lehetőségekről.
      (4)   A DHS nem hozhatja nyilvánosságra a PNR-t. Ilyen adatokat csakis azon személyekkel vagy azon személyek képviselőivel közölhet, akiknek PNR-adatait feldolgozták és felhasználták, illetve az Egyesült Államok törvényei által előírtaknak megfelelően.
      12. cikk
      Az egyének helyesbítési és kiigazítási joga
      (1)   Állampolgárságtól, származási országtól vagy lakóhely szerinti országtól függetlenül valamennyi személy kérheti a DHS-től az e megállapodásban rögzített eljárások szerint PNR-adatainak helyesbítését vagy kiigazítását, beleértve a törlés vagy zárolás lehetőségét is.
      (2)   A DHS túlzott késedelem nélkül írásban tájékoztatja a kérelmezőt a kérdéses PNR esetleges helyesbítésére vagy kiigazítására vonatkozó döntéséről.
      (3)   A helyesbítés vagy kiigazítás esetleges megtagadását vagy korlátozását írásba kell foglalni, és ezt az értesítést időben biztosítani kell a kérelmező egyén számára. Az értesítésben közölni kell az elutasítás vagy korlátozás jogalapját is, és tájékoztatni kell az egyént az Egyesült Államok joga alapján igénybe vehető jogorvoslati lehetőségekről.
      13. cikk
      Az egyének jogorvoslathoz való joga
      (1)   Állampolgárságtól, származási országtól vagy lakóhely szerinti országtól függetlenül valamennyi olyan személy jogosult az Egyesült Államok joga szerint hatékony közigazgatási és bírósági jogorvoslatot kérni, akinek személyes adatait és személyes információit e megállapodás rendelkezéseivel nem összeegyeztethető módon dolgozták fel vagy használták fel.
      (2)   Bármely személy jogosult arra, hogy a DHS-nek a PNR felhasználására és feldolgozására vonatkozó határozatai ellen közigazgatási úton fellebbezzen.
      (3)   Az államigazgatási eljárásról szóló törvény és más alkalmazandó jogszabályok rendelkezései szerint bármely személy jogosult az Egyesült Államok szövetségi bíróságához fordulni, hogy a DHS bármely végleges hatósági intézkedésének bírósági felülvizsgálatát kérelmezze. Továbbá, bármely személy jogosult bírósági felülvizsgálatot kérni az alkalmazandó jognak megfelelően, az alábbiak vonatkozó rendelkezései alapján:

                  a)

                  az információ szabadságára vonatkozó törvény (Freedom of Information Act);

                  b)

                  a számítógépes csalásról és visszaélésről szóló törvény (Computer Fraud and Abuse Act);

                  c)

                  az elektronikus távközlési adatvédelmi törvény (Electronic Communications Privacy Act); valamint

                  d)

                  az Egyesült Államok jogának egyéb alkalmazandó rendelkezései.

            (4)   Különösen, a DHS valamennyi személy által igénybe vehető adminisztratív eszközt biztosít (jelenleg a DHS Traveler Redress Inquiry Program [DHS TRIP] formájában) az utazással kapcsolatos megkeresésekhez, beleértve a PNR felhasználására vonatkozóakat is. A DHS TRIP jogorvoslati eljárást biztosít azon egyének számára, akik úgy vélik, azért tartóztatták fel őket vagy akadályozták meg utasszállító repülőgépre való beszállásukat, mert tévesen azt állapították meg róluk, hogy fenyegetést jelentenek. Az államigazgatási eljárásról szóló törvény (Administrative Procedure Act) és az Egyesült Államok Törvénykönyve 49. címének 46110. szakasza alapján az ilyen sérelmet szenvedett személyek jogosultak az Egyesült Államok szövetségi bíróságához fordulni, hogy a DHS bármely ilyen problémával kapcsolódó végleges hatósági intézkedésének bírósági felülvizsgálatát kérelmezzék.
      14. cikk
      Felügyelet
      (1)   E megállapodás adatvédelmi biztosítékainak betartására vonatkozóan független felülvizsgálatot és felügyeletet gyakorolnak különböző minisztériumi adatvédelmi tisztviselők, így például a DHS adatvédelmi főtisztviselője, akik:

                  a)

                  bizonyítottan függetlenül járnak el;

                  b)

                  tényleges felügyeleti, vizsgálati, beavatkozási és felülvizsgálati hatáskörrel rendelkeznek; valamint

                  c)

                  hatáskörük van arra, hogy az e megállapodással kapcsolatos jogszabálysértések esetén eljárjanak büntetőeljárás vagy fegyelmi eljárás megindítása érdekében.

            Az adatvédelmi biztosoknak különösen azt kell biztosítaniuk, hogy a megállapodás rendelkezéseinek megszegésével kapcsolatos panaszokat átveszik, kivizsgálják, megválaszolják, valamint megfelelő jogorvoslatot biztosítanak ezekre vonatkozóan. Állampolgárságtól, származási országtól vagy lakóhely szerinti országtól függetlenül bármely személy nyújthat be ilyen panaszokat.
      (2)   Emellett e megállapodás Egyesült Államok általi alkalmazása felett egy vagy több alábbi szerv gyakorol független felülvizsgálatot és felügyeletet:

                  a)

                  a DHS főfelügyelői hivatala (DHS Office of Inspector General);

                  b)

                  a Kongresszus által létrehozott számvevőszék (Government Accountability Office) valamint;

                  c)

                  az Egyesült Államok Kongresszusa.

            E felügyelet nyilvános jelentések, közmeghallgatások és elemzések megállapításaiban és ajánlásaiban is kifejeződhet.
      III.   FEJEZET

         AZ ADATTOVÁBBÍTÁS RÉSZLETES SZABÁLYAI

      15. cikk
      A PNR továbbításának módja
      (1)   E megállapodás céljaiból a légi fuvarozók kötelesek az átadáson alapuló („push”) módszer alkalmazásával továbbítani a DHS-nek a PNR-t, eleget téve a PNR pontosságára, kellő időben való rendelkezésre állására és teljességére vonatkozó követelménynek.
      (2)   A légi fuvarozók kötelesek a PNR-t biztonságos elektronikus úton, a DHS műszaki követelményeinek megfelelően továbbítani.
      (3)   A légi fuvarozók a PNR-t az (1) és a (2) bekezdés szerint kötelesek továbbítani a DHS-nek, először 96 órával a légi járat menetrend szerinti indulása előtt, és emellett vagy a frissítésekkel egyidejűleg, vagy pedig meghatározott számú rendszeres és előre beütemezett adattovábbítás formájában, a DHS meghatározása szerint.
      (4)   A felek mindenképpen megállapodnak abban, hogy az e megállapodás hatálybalépését követő 24 hónapon belül valamennyi légi fuvarozó köteles technikailag felkészülni az elküldésen alapuló módszer alkalmazására.
      (5)   A DHS szükség esetén, eseti alapon kérheti valamely légi fuvarozótól a PNR szolgáltatását a (3) bekezdésben említett szokásos adattovábbítási időpontok között vagy azok után is. Amennyiben a légi fuvarozók az e cikk szerinti kérésekre technikai okokból nem tudnak időben válaszolni a DHS előírásainak megfelelően, a DHS kivételes körülmények között, konkrét, sürgős és súlyos fenyegetés esetén kérheti a légi fuvarozóktól, hogy más módon biztosítsák számára a hozzáférést.
      16. cikk
      Az Egyesült Államokon belüli adatmegosztás
      1.   A DHS a PNR-t kizárólag az alábbi biztosítékok gondos mérlegelését követően oszthatja meg:

                  a)

                  az adatmegosztás kizárólag a 4. cikk rendelkezéseinek megfelelően történhet;

                  b)

                  az adatok csak a 4. cikkben említett célok érdekében eljáró belföldi kormányzati hatóságokkal oszthatók meg;

                  c)

                  a címzett hatóságok a PNR-re az ezen megállapodásban meghatározott biztosítékokkal egyenértékű vagy hasonló szintű biztosítékokat alkalmaznak; valamint

                  d)

                  a PNR megosztására csakis vizsgálat vagy nyomozati eljárás tárgyát képező ügyek támogatása céljából kerülhet sor, az Egyesült Államok kormányzati hatóságai közötti információcseréről szóló amerikai jogszabályok, valamint írásos megállapodások alapján.

            (2)   Az ezen megállapodás alapján kapott PNR-ből szerzett analitikus információk továbbítása során tiszteletben kell tartani az e cikk (1) bekezdésében meghatározott biztosítékokat.
      17. cikk
      Adattovábbítás harmadik fél részére
      (1)   Az Egyesült Államok PNR-adatokat harmadik országok illetékes kormányzati hatóságai számára kizárólag e megállapodás feltételeivel összhangban továbbíthat, és csak akkor, ha meggyőződött arról, hogy a címzett hatóság szándéka szerinti adatfelhasználás megfelel az emílett feltételeknek.
      (2)   A szükséghelyzetektől eltekintve az ilyen adattovábbításra csak olyan kifejezett megállapodás alapján kerülhet sor, amely a DHS által e megállapodás előírásai szerint a PNR-re alkalmazott adatvédelmi biztosítékokhoz hasonló védelmet biztosít.
      (3)   A PNR-adatok megosztására csakis vizsgálat vagy nyomozati eljárás tárgyát képező ügyek támogatása céljából kerülhet sor.
      (4)   Amennyiben a DHS tudomására jut, hogy valamely uniós tagállam állampolgárának vagy lakosának PNR-adatai továbbításra kerülnek, az érintett tagállam illetékes hatóságait a lehető leghamarabb értesíteni kell erről.
      (5)   Az ezen megállapodás alapján kapott PNR-ből szerzett analitikus információk továbbítása során tiszteletben kell tartani az (1)–(4) bekezdésében meghatározott biztosítékokat.
      18. cikk
      Rendőrségi, bűnüldözési és igazságügyi együttműködés
      (1)   Az Egyesült Államok és bármely uniós tagállam, az Europol vagy az Eurojust között létrejött, bűnüldözéssel vagy információmegosztással kapcsolatos megállapodások vagy egyezségek rendelkezéseinek megfelelően a DHS a vizsgálat vagy nyomozás alatt álló ügyekben a lehető legrövidebb időn belül az uniós tagállamok hatáskörrel rendelkező rendőri, egyéb speciális bűnüldözési és igazságügyi hatóságai, illetve – hatáskörüknek megfelelően – az Europol és az Eurojust rendelkezésére bocsátja a PNR-ből származó releváns és megfelelő analitikus adatokat a 4. cikk (1) bekezdésének b) pontja szerinti, a terrorista bűncselekmények és ehhez kapcsolódó bűncselekmények vagy más nemzetközi bűncselekmények Európai Unión belüli megakadályozása, felderítése, kivizsgálása vagy büntetőeljárás alá vonása érdekében.
      (2)   Az Unió valamely tagállamának rendőri vagy igazságügyi hatósága, az Europol vagy az Eurojust – hatáskörükön belül – hozzáférést kérhetnek olyan PNR-adatokhoz vagy a PNR-ből szerzett releváns analitikus információkhoz, amelyek egy konkrét ügyben a 4. cikk (1) bekezdésének b) pontja szerinti terrorista bűncselekmények és ehhez kapcsolódó bűncselekmények vagy más nemzetközi bűncselekmények Európai Unión belüli megakadályozásához, felderítéséhez, kivizsgálásához vagy büntetőeljárás alá vonásához szükségesek. A DHS biztosítja ezeket az információkat, az e cikk (1) bekezdésében említett megállapodásoknak vagy egyezségeknek megfelelően.
      (3)   E cikk (1) és (2) bekezdése alapján a DHS a PNR-t kizárólag az alábbi biztosítékok gondos mérlegelését követően oszthatja meg:

                  a)

                  az adatmegosztás kizárólag a 4. cikk rendelkezéseinek megfelelően történhet;

                  b)

                  az adatok csak a 4. cikkben említett célok érdekében való fellépés céljából oszthatók meg; valamint

                  c)

                  a címzett hatóságok a PNR-re az ezen megállapodásban meghatározott biztosítékokkal egyenértékű vagy hasonló szintű biztosítékokat alkalmaznak.

            (4)   Az ezen megállapodás alapján kapott PNR-ből szerzett analitikus információk továbbítása során tiszteletben kell tartani az e cikk (1)–(3) bekezdésében meghatározott biztosítékokat.
      IV.   FEJEZET

         VÉGREHAJTÓ ÉS ZÁRÓ RENDELKEZÉSEK

      19. cikk
      Megfelelőség
      E megállapodásra és végrehajtására való tekintettel a DHS a PNR feldolgozása és felhasználása során a vonatkozó uniós adatvédelmi jogszabályok értelmében megfelelő adatvédelmi szintet biztosít. E tekintetben úgy kell tekinteni, hogy légi fuvarozók, akik e megállapodásnak előírásainak megfelelően PNR-t szolgáltattak a DHS részére, eleget tettek az ilyen adatoknak az Európai Unióból az Egyesült Államokba történő továbbítását érintően az Európai Unióban alkalmazandó valamennyi jogi követelménynek.
      20. cikk
      A viszonosság elve
      (1)   A felek saját joghatóságukon belül aktívan elősegítik a légi fuvarozók együttműködését a másik fél joghatóságán belül működő, illetve esetlegesen elfogadandó bármilyen PNR-rendszerrel, e megállapodással összhangban.
      (2)   Tekintettel arra, hogy egy uniós PNR-rendszer esetleges létrehozása jelentős hatással lehet a felek e megállapodás szerinti kötelezettségeire, amennyiben és amikor uniós PNR-rendszer elfogadására kerül sor, a felek konzultációt folytatnak annak megállapítására, hogy a teljes viszonosság biztosítása érdekében szükséges-e ezen megállapodás megfelelő kiigazítása. E konzultációk során különösen azt kell megvizsgálni, hogy az esetleges jövőbeli uniós PNR-rendszer az e megállapodásban meghatározottaknál kevésbé szigorú adatvédelmi normákat alkalmazna-e, és hogy emiatt szükséges-e ezen megállapodás módosítása.
      21. cikk
      Végrehajtás és az eltérés kizárása
      (1)   E megállapodás nem keletkeztet az Egyesült Államok joga értelmében semmilyen jogot vagy előnyt magánszemélyek, illetve magánjogi vagy közjogi jogalanyok részére, illetve nem ruház rájuk ilyen jogokat, illetve előnyöket. A felek biztosítják az e megállapodásban foglalt rendelkezések megfelelő végrehajtását.
      (2)   E megállapodás semmiben sem csorbítja az Egyesült Államok és az uniós tagállamok fennálló kötelezettségeit, amelyek többek között a kölcsönös jogsegélyről szóló, az Európai Unió és az Amerikai Egyesült Államok között 2003. június 25-én létrejött megállapodás, valamint az Egyesült Államok és az uniós tagállamok között fennálló, ehhez kapcsolódó kölcsönös kétoldalú jogsegélynyújtási eszközök alapján állnak fenn.
      22. cikk
      A belső jog változásairól nyújtandó tájékoztatás
      A felek tájékoztatják egymást bármely olyan jogszabály meghozataláról, amely lényeges hatással van e megállapodás végrehajtására.
      23. cikk
      Felülvizsgálat és értékelés
      (1)   A megállapodás végrehajtására vonatkozóan a felek közös felülvizsgálatot végeznek a megállapodás hatálybalépésétől számított egy év elteltével, majd ezt követően megegyezésük szerinti rendszerességgel. Emellett a felek a megállapodást négy évvel annak hatálybalépését követően közösen értékelik.
      (2)   A felek a közös felülvizsgálatot megelőzően megegyeznek ennek részletes szabályairól és feltételeiről, és közlik egymással a felülvizsgálat elvégzésére általuk kijelölt munkacsoport összetételét. A közös felülvizsgálat céljából az Európai Uniót az Európai Bizottság, az Egyesült Államokat pedig a DHS képviseli. A munkacsoportok tagjai között lehetnek adatvédelmi és bűnüldözési szakemberek. Az alkalmazandó jogszabályokra figyelemmel a közös felülvizsgálat résztvevőinek rendelkezniük kell a megfelelő biztonsági engedélyekkel, és tiszteletben kell tartaniuk a tárgyalások bizalmas jellegét. A közös felülvizsgálat céljából a DHS megfelelő hozzáférést biztosít a vonatkozó dokumentációkhoz, rendszerekhez és személyzethez.
      (3)   A közös felülvizsgálatot követően az Európai Bizottság jelentést nyújt be az Európai Parlamentnek és az Európai Unió Tanácsának. Az Egyesült Államok lehetőséget kap írásbeli megjegyzéseket tenni, amelyek szövegét csatolják a jelentéshez.
      24. cikk
      Vitarendezés és a megállapodás felfüggesztése
      (1)   A megállapodás végrehajtására és bármely ezzel kapcsolatos kérdésre irányuló jogvita esetén a felek konzultációt folytatnak egymással annak érdekében, hogy kölcsönösen elfogadható megoldást találjanak, beleértve az arra való lehetőség biztosítását is a felek részére, hogy ésszerű időn belül orvosolják a helyzetet.
      (2)   Amennyiben a konzultációk során nem sikerül megoldani a jogvitát, a felek bármelyike diplomáciai úton történő írásbeli értesítéssel felfüggesztheti a megállapodás alkalmazását. Ebben az esetben a megállapodás felfüggesztése az értesítés időpontjától számított 90 nap elteltével lép hatályba, kivéve, ha a felek ettől eltérő hatálybalépési dátumban egyeznek meg.
      (3)   E megállapodás esetleges felfüggesztése ellenére az DHS által az e megállapodás rendelkezései értelmében a felfüggesztést megelőzően megszerzett adatok feldolgozását és felhasználását továbbra is az e megállapodásban foglalt biztosítékoknak megfelelően kell folytatni.
      25. cikk
      A megállapodás felmondása
      (1)   Ezt a megállapodást a felek diplomáciai úton történő írásbeli értesítéssel bármikor felmondhatják.
      (2)   E megállapodás a felmondásról szóló értesítés napját követően 120 nappal veszti hatályát, kivéve ha a felek ettől eltérő dátumban egyeznek meg.
      (3)   A felek a megállapodás esetleges felmondását megelőzően oly módon konzultálnak egymással, hogy kellő idő álljon rendelkezésre ahhoz, hogy kölcsönösen elfogadható megoldást találjanak.
      (4)   E megállapodás esetleges felmondása ellenére az DHS által az e megállapodás rendelkezései értelmében a felmondást megelőzően megszerzett adatok feldolgozását és felhasználását továbbra is az e megállapodásban foglalt biztosítékoknak megfelelően kell folytatni.
      26. cikk
      Időtartam
      (1)   A 25. cikk függvényében e megállapodás hatálybalépésének időpontjától számított hét évig marad hatályban.
      (2)   Az e cikk (1) bekezdésében meghatározott időszak elteltével, valamint az ezen bekezdés alapján való későbbi meghosszabbításának lejártával a megállapodás hatálya további hét évvel meghosszabbodik, kivéve, ha valamelyik fél a másikat írásban, diplomáciai csatornákon keresztül legalább tizenkét hónappal korábban értesíti arra irányuló szándékáról, hogy nem kívánja a megállapodás hatályát meghosszabbítani.
      (3)   E megállapodás esetleges lejárta ellenére az DHS által az e megállapodás rendelkezései értelmében a megállapodás lejártát megelőzően megszerzett PNR-adatok feldolgozását és felhasználását továbbra is az e megállapodásban foglalt biztosítékoknak megfelelően kell folytatni. Hasonlóképpen, a DHS által az Európai Unió és az Amerikai Egyesült Államok közötti, az utas-nyilvántartási adatállomány (PNR) adatainak a légi fuvarozók általi feldolgozásáról és az Egyesült Államok Belbiztonsági Minisztériuma részére történő továbbításáról szóló, Brüsszelben, illetve Washingtonban 2007. július 23-án és 26-án aláírt megállapodás értelmében megszerzett PNR-adatok feldolgozását és felhasználását továbbra is az abban a megállapodásban foglalt biztosítékoknak megfelelően kell folytatni.
      27. cikk
      Záró rendelkezések
      (1)   Ez a megállapodás az azon időpontot követő hónap első napján lép hatályba, amikor a felek értesítették egymást az ehhez szükséges belső eljárásaik befejezéséről.
      (2)   E megállapodás – hatálybalépésének időpontjától kezdődően – felváltja a 2007. július 23-i és 26-i megállapodást.
      (3)   E megállapodás csak akkor alkalmazandó Dánia, az Egyesült Királyság, illetve Írország területén, amennyiben az Európai Bizottság írásban értesíti az Egyesült Államokat, hogy Dánia, az Egyesült Királyság, illetve Írország úgy határozott, hogy csatlakozik ehhez a megállapodáshoz.
      (4)   Amennyiben az Európai Bizottság e megállapodás hatálybalépése előtt arról értesíti az Egyesült Államokat, hogy a megállapodás Dánia, az Egyesült Királyság, illetve Írország területén is alkalmazandó, a megállapodás az érintett állam területén ugyanattól a naptól kezdve alkalmazandó, mint a megállapodáshoz csatlakozott többi uniós tagállam területén.
      (5)   Amennyiben az Európai Bizottság a megállapodás hatálybalépése után arról értesíti az Egyesült Államokat, hogy a megállapodás Dánia, az Egyesült Királyság, illetve Írország területén is alkalmazandó, a megállapodás az érintett állam területén az azt követő első naptól alkalmazandó, amikor az Egyesült Államok átveszi az értesítést.

         Kelt Brüsszelben, a kettőezer-tizenegyedik év december havának tizennegyedik napján, két eredeti példányban.
         Az uniós jognak megfelelően az EU e megállapodást bolgár, cseh, dán, észt, finn, francia, görög, holland, lengyel, lett, litván, magyar, máltai, német, olasz, portugál, román, spanyol, svéd, szlovák és szlovén nyelven is elkészíti.

            az Európai Unió részéről

            az Amerikai Egyesült Államok részéről

         MELLÉKLET

            A PNR ADATTÍPUSAI

                     1.

                     PNR nyilvántartási helymeghatározó kód

                     2.

                     Helyfoglalás/jegykiállítás dátuma

                     3.

                     Az utazás tervezett időpontja(i)

                     4.

                     Név (nevek)

                     5.

                     Törzsutasstátusra és kedvezményekre vonatkozóan rendelkezésre álló információk (szabadjegyek, upgrade, azaz a kiszolgálási osztály szintjének emelése stb.)

                     6.

                     A PNR-ben szereplő egyéb nevek, beleértve az utazók PNR szerinti számát

                     7.

                     Valamennyi rendelkezésre álló elérhetőségi információ (ideértve a kibocsátóra vonatkozó információt is)

                     8.

                     Valamennyi rendelkezésre álló fizetési/számlázási információ (kivéve a hitelkártyával vagy bankszámlával kapcsolatos, az utazási tranzakcióhoz nem kötődő tranzakciós adatokat)

                     9.

                     Az utazás útvonalával kapcsolatos információk meghatározott PNR esetében

                     10.

                     Utazási iroda/utazásközvetítő

                     11.

                     Megosztott járattal (code share) kapcsolatos adatok

                     12.

                     Megosztott/kettős információ

                     13.

                     Az utas utazási státusa (ideértve a visszaigazolásokat és az utasfelvételi státust)

                     14.

                     A jegy kiállításával kapcsolatos információk, ideértve a repülőjegy számát, a csak odaútra szóló jegyeket és az automatikus árlekérdezést (ATFQ)

                     15.

                     Poggyászra vonatkozó adatok

                     16.

                     Az ülésre vonatkozó adatok, beleértve az ülésszámot

                     17.

                     Általános megjegyzések, ideértve az egyéb kiegészítő információkat (OSI), a különleges szolgáltatásra vonatkozó információkat (SSI) és a különleges szolgáltatásra vonatkozó kérelmeket (SSR)

                     18.

                     Az APIS-ben összegyűjtött adatok

                     19.

                     Az 1–18. pontban megjelölt PNR-adatok módosításai


title: 2013/584/EU: Az Európai Parlament határozata ( 2013. április 17. ) az Európai Gyógyszerügynökség 2011-es pénzügyi évre szóló költségvetésének végrehajtására vonatkozó mentesítésről#Az Európai Parlament állásfoglalása ( 2013. április 17. ) az Európai Gyógyszerügynökség 2011-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel

text:
               16.11.2013

               HU

               Az Európai Unió Hivatalos Lapja

               L 308/254

         AZ EURÓPAI PARLAMENT HATÁROZATA
   (2013. április 17.)
   az Európai Gyógyszerügynökség 2011-es pénzügyi évre szóló költségvetésének végrehajtására vonatkozó mentesítésről
   (2013/584/EU)
   AZ EURÓPAI PARLAMENT,

               —

               tekintettel az Európai Gyógyszerügynökség 2011-es pénzügyi évre szóló végleges éves beszámolójára,

               —

               tekintettel az Európai Gyógyszerügynökség 2011-es pénzügyi évre vonatkozó éves beszámolójáról szóló számvevőszéki jelentésre, az ügynökség válaszaival együtt (1),

               —

               tekintettel a Tanács 2013. február 12-i ajánlására (05753/2013 – C7–0041/2013),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

               —

               tekintettel az Európai Gyógyszerügynökség létrehozásáról szóló 726/2004/EK európai parlamenti és tanácsi rendeletre (4) és különösen annak 68. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére és a Környezetvédelmi, Közegészségügyi és Élelmiszer-biztonsági Bizottság véleményére (A7-0098/2013),

               1.

               mentesítést ad az Európai Gyógyszerügynökség ügyvezető igazgatója számára az ügynökség 2011-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot és az annak szerves részét képező állásfoglalást az Európai Gyógyszerügynökség ügyvezető igazgatójának, a Tanácsnak, a Bizottságnak és a Számvevőszéknek, és gondoskodjon azok közzétételéről az Európai Unió Hivatalos Lapjában (L sorozat).

            az elnök

         Martin SCHULZ

            a főtitkár

         Klaus WELLE

      (1)  HL C 388., 2012.12.15., 116. o.

      (2)  HL L 248., 2002.9.16., 1. o.

      (3)  HL L 298., 2012.10.26., 1. o.

      (4)  HL L 136., 2004.4.30., 1. o.

      (5)  HL L 357., 2002.12.31., 72. o.

      AZ EURÓPAI PARLAMENT ÁLLÁSFOGLALÁSA
      (2013. április 17.)
      az Európai Gyógyszerügynökség 2011-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
      AZ EURÓPAI PARLAMENT,

                  —

                  tekintettel az Európai Gyógyszerügynökség 2011-es pénzügyi évre szóló végleges éves beszámolójára,

                  —

                  tekintettel az Európai Gyógyszerügynökség 2011-es pénzügyi évre vonatkozó éves beszámolójáról szóló számvevőszéki jelentésre, az ügynökség válaszaival együtt (1),

                  —

                  tekintettel a Tanács 2013. február 12-i ajánlására (05753/2013 – C7–0041/2013),

                  —

                  tekintettel az Európai Unió működéséről szóló szerződés 319. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

                  —

                  tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

                  —

                  tekintettel az Európai Gyógyszerügynökség létrehozásáról szóló 726/2004/EK európai parlamenti és tanácsi rendeletre (4) és különösen annak 68. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,

                  —

                  tekintettel eljárási szabályzata 77. cikkére és VI. mellékletére,

                  —

                  tekintettel a Költségvetési Ellenőrző Bizottság jelentésére és a Környezetvédelmi, Közegészségügyi és Élelmiszer-biztonsági Bizottság véleményére (A7-0098/2013),

                  A.

                  mivel a Számvevőszék megállapította, hogy kellő mértékben megbizonyosodott arról, hogy az Európai Gyógyszerügynökség (továbbiakban: ügynökség) 2011-es pénzügyi évre vonatkozó éves beszámolója megbízható, és hogy az annak alapjául szolgáló ügyletek jogszerűek és szabályszerűek;

                  B.

                  mivel 2012. október 23-án a Parlament megadta a mentesítést az ügynökség ügyvezető igazgatójának az ügynökség 2010-es pénzügyi évre szóló költségvetésének végrehajtására vonatkozóan (6), és a mentesítési határozatot kísérő állásfoglalásban a Parlament többek között:

                              —

                              felszólította az ügynökséget, hogy a következő mentesítési eljárás kezdetéig tájékoztassa a mentesítésért felelős hatóságot a fennmaradó 46 %-ra vonatkozó vizsgálati eljárás időrendjéről és eredményéről azon szakértői és bizottsági tagjai érdekeltségi nyilatkozatainak vizsgálata és önéletrajzokkal való összevetése tekintetében, akik 2012. január 1. és május 31. között részt vettek az ügynökség tevékenységeiben,

                              —

                              felhívta az ügynökséget, hogy közölje a költségvetési ellenőrző hatósággal az érdekeltségi nyilatkozatok új, előzetes és utólagos ellenőrzésére vonatkozó rendszer bevezetésére vonatkozó pontos ütemtervet, mely ellenőrzés keretében szúrópróbaszerűen összehasonlítja a nyilatkozatokat a nemzeti szakértők által beadott önéletrajzokkal és egyéb információkkal,

                              —

                              felhívta az ügynökséget, hogy jövőbeni éves tevékenységi jelentéseiben szenteljen külön szakaszt az összeférhetetlenségek megelőzése és kezelése érdekében tett intézkedések leírásának, amelynek többek között az alábbiakra kell kitérnie:

                                          —

                                          az ellenőrzött állítólagos összeférhetetlenségek száma,

                                          —

                                          a „forgóajtó-effektus” típusú esetek száma,

                                          —

                                          a különböző típusú esetekben hozott intézkedések,

                                          —

                                          a bizalommal való visszaélés miatt indított eljárások száma és eredménye,

                                          —

                                          az alkalmazott szankciók,

                              —

                              kérte az ügynökséget, hogy tájékoztassa a mentesítésért felelős hatóságot a megtett részletes intézkedésekről;

                  C.

                  mivel az ügynökség 2011-es költségvetése 208 863 000 EUR volt, ami a 2010-es pénzügyi évhez képest 0,22 %-os nominális növekedést jelent;

                  D.

                  mivel az Unió hozzájárulása az ügynökség költségvetéséhez 2011-ben összesen 39 765 191,39 EUR-t tett ki, szemben a 2010-es 36 755 652,07 EUR-val;

         A 2010. évi mentesítés nyomon követése

                  1.

                  az ügynökség tájékoztatása alapján az ügynökség szakértői és bizottsági tagjai érdekeltségi nyilatkozatainak utólagos ellenőrzését illetően nyugtázza, hogy a fennmaradó 46 %-ból egy reprezentatív minta a jelenleg végrehajtás alatt álló utólagos ellenőrzés tárgyát képezi; megállapítja, hogy a 2010-re vonatkozó mentesítés kapcsán végzett utólagos ellenőrzések felülvizsgálatának tapasztalatai alapján új, mélyrehatóbb ellenőrzések kidolgozása van folyamatban; nyugtázza az ügynökség által közölt menetrendet, és várja az ellenőrzések eredményére vonatkozó megfelelő tájékoztatást;

                  2.

                  megelégedéssel veszi tudomásul, hogy 2012-től kezdődően az összes éves tevékenységi jelentésben külön szakaszt szentelnek az összeférhetetlenségek megelőzése és kezelése érdekében tett intézkedések leírásának;

         Költségvetési és pénzgazdálkodás

                  3.

                  emlékeztet rá, hogy a költségvetéshez való uniós hozzájárulás 2011-ben 39 765 191,39 EUR-t tett ki, ami 8,65 %-os növekedés az előző évhez képest;

                  4.

                  nyugtázza, hogy az ügynökség költségvetését egyrészt az EU költségvetéséből, másrészt a gyógyszeripar által az uniós forgalombahozatali engedély megszerzése vagy fenntartása érdekében fizetett díjakból finanszírozzák; az éves beszámoló alapján nyugtázza, hogy 2011-ben az ügynökség bevételeinek mintegy 77,7 %-át adták a díjbevételek, melyek évről évre folyamatosan emelkednek, míg az uniós hozzájárulásból származó relatív jövedelem százalékban kifejezve 2011-ben 18,3 %-ot tett ki (2010-ben 18,8 %-ot, illetve – a visszafizetett költségvetési többlet teljes uniós hozzájárulásból való levonását követően – 14 %-ot);

                  5.

                  megállapítja, hogy a lekötött és a kifizetett előirányzatok tekintetében az ügynökség végrehajtási aránya 95,21 % és 81,97 %, szemben a 2010-es 95,65 és 79,10 %-kal; felhívja az ügynökséget, hogy folytassa a kifizetések végrehajtási arányának növelésére irányuló erőfeszítéseit;

                  6.

                  aggodalommal állapítja meg, hogy – mint már előző jelentéseiben is –, a Számvevőszék ismét megjegyezte, hogy a tagállami hatóságok által nyújtott szolgáltatások díjazására olyan rendszert kell létrehozni, amely a felmerült tényleges költségeket veszi alapul; sajnálja, hogy nem történt előrelépés ez ügyben 2009 óta, amikor is új fizetési rendszerre irányuló javaslatot terjesztettek az igazgatótanács elé, megállapodás azonban nem született; nyugtázza, hogy az ügynökség 2013 márciusában az új kifizetési rendszerre irányuló újabb javaslatot terjeszt az igazgatótanács elé; elismeri az ügynökség ügyvezetőinek erőfeszítéseit az igazgatótanács azon döntésének ösztönzésére, hogy a valós költségek alapján vizsgálják felül a tagállami szolgáltatások díjazásának rendszerét; teljes mértékben tudatában van annak, hogy a csekély előrelépés az igazgatótanácsi döntés hiányának tudható be; ezért üdvözli az ügynökség igazgatásának megközelítését, amely sürgeti a Bizottságot, hogy nyújtson további támogatást ebben az ügyben; sürgeti az ügynökséget, hogy tájékoztassa a mentesítésért felelős hatóságot az e téren tapasztalt fejleményekről, így többek között az új cselekvési terv állásáról, és az igazgatótanács azzal kapcsolatos álláspontjáról;

         Előirányzatok átvitele

                  7.

                  aggodalommal állapítja meg, hogy a Számvevőszék ismételten arról számolt be, hogy a II. címben (Igazgatási kiadások) 9 600 000 millió EUR kifizetési előirányzatot vittek át 2012-re, ami a II. cím költségvetésének 29 %-a, a III. címben (Operatív kiadások) pedig 10 300 000 millió EUR kifizetési előirányzatot vittek át, ami e cím költségvetésének 34 %-a; úgy véli, hogy az átvitelek ilyen magas szintje túlzott, és nem felel meg az évenkéntiség költségvetési elvének;

                  8.

                  aggodalommal állapítja meg, hogy a Számvevőszék következtetése és az ügynökség válasza eltér az informatikai szolgáltatásokra 2009-ben között keretszerződés tekintetében, mely szerződéssel összefüggésben a Számvevőszék korlátozó véleményt adott az Ügynökség 2009-es beszámolója alapjául szolgáló tranzakciók jogszerűségéről és szabályszerűségéről; megállapítja, hogy a Számvevőszék szabálytalannak tartja a szerződés eredeti összeghatárának növelését, ezzel szemben az ügynökség úgy véli, hogy az informatikai keretszerződés nem volt szabálytalan, ezért annak meghosszabbítása sem az; sürgeti az ügynökséget, hogy nyújtson további tájékoztatást az ügyről, és tegyen lépéseket az ellentmondás felszámolására;

         Közbeszerzési eljárások

                  9.

                  a Számvevőszék tájékoztatása alapján nyugtázza, hogy még lehetne javítani a beszerzési eljárások átláthatóságán, különösen a szerződések becsült értékének indokolását, valamint a kiválasztási kritériumok meghatározását, közzétételét és alkalmazását illetően; megelégedéssel veszi tudomásul, hogy az ügynökség tudomásul vette a Számvevőszék észrevételeit, és az átláthatóság és a dokumentálás tekintetében aktualizálta eljárásait;

         Munkaerő-felvételi eljárások

                  10.

                  megállapítja, hogy 2011-ben az ügynökség 15 állást hirdetett meg ideiglenes alkalmazottak felvételére, és év végére a teljes személyzeti létszám 656-ról 689-re nőtt;

                  11.

                  a Számvevőszék tájékoztatása alapján nyugtázza, hogy javítani kell a munkaerő-felvételi eljárások átláthatóságán; aggodalommal állapítja meg, hogy a felvételi bizottság tagjai nem mindig töltöttek ki összeférhetetlenségi nyilatkozatot, vagy nem időben tették meg ezt, és semmi nem utal arra, hogy bármi is történt volna a nyilatkozatokban felvetett kérdések megoldására; sajnálja, hogy a felvételi bizottság munkáját nem mindig dokumentálták megfelelően, és nincs arra utaló bizonyíték, hogy miként dolgozták ki a jelöltlista felállításának módszerét, illetve hogy az írásbeli vizsgák és személyes elbeszélgetések kérdéseit csakugyan a vizsgákat megelőzően határozták meg;

                  12.

                  az ügynökség tájékoztatása alapján megállapítja, hogy az ügynökség tudomásul vette a Számvevőszék észrevételeit, és az átláthatóság és az időben történő dokumentálás tekintetében aktualizálta eljárásait; úgy véli, hogy a személyzeti szabályzat bizonyos előírásai komoly adminisztratív terhet jelenthetnek; ezért bátorítja a Bizottságot, hogy az ügynökségek tekintetében tegyen lehetővé bizonyos fokú egyszerűsítést a személyzeti szabályzat 110. cikkére vonatkozóan;

         Összeférhetetlenség

                  13.

                  örömmel látja, hogy a Számvevőszék ellenőrzést végzett négy európai uniós ügynökségnél (köztük az Európai Gyógyszerügynökségnél) abból a célból, hogy értékelje az összeférhetetlenség kezeléséhez alkalmazott politikákat és eljárásokat, és az ellenőrzés eredményeit a 15/2012. sz. különjelentésében bemutatta;

                  14.

                  megjegyzi, hogy a Számvevőszék megállapításai szerint a helyszíni ellenőrzés lezárásakor (2011. októberben) az ügynökség nem kezelte megfelelően az összeférhetetlenségi ügyeket, azóta azonban az egyik legkorszerűbb politikát és eljárást dolgozta ki az összeférhetetlenségek bejelentésére, értékelésére és kezelésére;

                  15.

                  üdvözli, hogy az ügynökség számos intézkedést hozott a mentesítésért felelős hatóság 2010-re vonatkozó ajánlásait, a Számvevőszék ellenőrzését és a 15/2012. sz. különjelentés kiadását követően, nevezetesen:

                              —

                              2012-ben (főként a világosabb útmutatás érdekében) újból felülvizsgálták, majd pedig 2012. április 3-án életbe léptették a tudományos bizottságok tagjai és szakértői összeférhetetlenségének kezelésére vonatkozó, korábban már felülvizsgált és 2011. szeptember 29-én érvénybe lépett politikát,

                              —

                              2011. szeptember 29-én bevezették a tudományos bizottságok tagjai bejelentett összeférhetetlenségének kötelező vizsgálatát; emellett az összes jelölő hatóság számára biztosított annak lehetősége, hogy az ügynökség hivatalos értékelését megelőzően előzetesen ellenőrizzen bármely szakértőt az ügynökség tevékenységeiben való részvétel tekintetében,

                              —

                              2012. április 3-án életbe lépett az igazgatótanácson belüli összeférhetetlenség kezelésére vonatkozó, felülvizsgált politika, amely összhangban áll a tudományos bizottságok tagjaira/szakértőire vonatkozó politikával,

                              —

                              a bizalommal való visszaélés miatt indított eljárásokat dolgoztak ki a tudományos bizottságok tagjaira/szakértőire (hatálybalépés: 2012. április 3.), valamint az igazgatótanács tagjaira (hatálybalépés: 2012. június 7.) vonatkozóan,

                              —

                              az átláthatóságot illetően tovább finomították a bejelentett összeférhetetlenségek regisztrálását, amennyiben az ülések napirendi pontjai tekintetében elhatározott korlátozott részvételt már minden esetben rögzítik (bevezetés 2012 decembere előtt);

                  16.

                  sürgeti az ügynökséget, hogy a különböző irányítási és működési egységei körében esetlegesen felmerülő összeférhetetlenségek elkerülése érdekében folytassa a Számvevőszék ajánlásainak megvalósítását, valamint tájékoztassa a mentesítésért felelős hatóságot a fent említett politikák és eljárások végrehajtásáról, valamint az összeférhetetlenségek kezelése terén bekövetkező bármely további fejleményről;

                  17.

                  felhívja az ügynökséget, hogy kezdjen strukturált párbeszédet a civil társadalommal az összeférhetetlenséggel kapcsolatos kérdésekről, és az érintett szervezeteket legalább évente kétszer hívja meg, hogy egy meghatározott menetrend szerint megvitassák a közös érdeklődésre számot tartó ügyeket, valamint tájékoztassa a mentesítésért felelős hatóságot e megbeszélések eredményeiről;

                  18.

                  örömmel látja, hogy az ügynökség vállalta, hogy 2013 első felében felülvizsgálja az összeférhetetlenségek kezelésére vonatkozó, módosított politikáját, és hogy folyamatban van az összeférhetetlenségek kezelésével kapcsolatos, 2013 második negyedévében bevezetendő előzetes és utólagos ellenőrzések kidolgozása; felhívja az ügynökséget, hogy tájékoztassa a mentesítésért felelős hatóságot az ellenőrzések eredményéről;

                  19.

                  örömmel látja, hogy miután a Jogi Szolgálat egykori vezetője 2012 júniusában otthagyta az ügynökséget, és egy olyan, amerikai székhelyű ügyvédi irodánál lett vezető tanácsadó, amely számos, a gyógyszeriparban tevékenykedő klienssel rendelkezik, az ügynökség ügyvezető igazgatója felülvizsgálatot indított az illető Jogi Szolgálat vezetőjeként, vegyes bizottság elnökeként, fegyelmi bizottság elnökeként, valamint közbeszerzéssel és szerződésekkel foglalkozó tanácsadó bizottság tagjaként végzett munkájára vonatkozóan; nyugtázza, hogy nem tártak fel a személyzeti szabályzat 11. és 11a. cikke szerinti összeférhetetlenséget vagy kötelezettségszegést; üdvözli, hogy a személyzeti szabályzat 16. cikkének megfelelően az ügyvezető igazgató korlátozásokat határozott meg a Jogi Szolgálat egykori vezetőjének tevékenységeit illetően az ügynökségtől való távozását követő kétéves időszakra; felszólítja az ügynökséget, hogy nyújtson részletes tájékoztatást a mentesítésért felelős hatóság számára e korlátozásokról;

         Belső ellenőrzés

                  20.

                  nyugtázza, hogy mélyreható értékelést végeztek az ellenőrzési prioritások meghatározása érdekében, és ennek eredményeképpen 2012 tekintetében a „Tervezés és a költségvetésbe való beállítás” ellenőrzési témát választották, valamint hogy a Belső Ellenőrzési Szolgálat (IAS) elvégezte az „Üzletmenet-folytonosság az Európai Gyógyszerügynökségnél” című ellenőrzést;

                  21.

                  megállapítja, hogy az üzletmenet-folytonossági ellenőrzés eredményei alapján az IAS 13 ajánlást tett, ebből hetet „nagyon fontosnak”, ötöt „fontosnak” egyet pedig „kívánatosnak” értékelt; megelégedéssel nyugtázza, hogy az igazgatótanács az összes ajánlást elfogadta, és hogy az IAS megfelelőnek találta az ügynökség által az ajánlások megvalósítása érdekében kidolgozott cselekvési tervet;

                  22.

                  nyugtázza, hogy az IAS kockázati önértékelés formájában informatikai kockázatelemzést is végzett, áttekintést nyújtva az informatikai kockázatoknak való kitettségről;

                  23.

                  az IAS által korábban megfogalmazott ajánlások és azok ügynökség általi, 2011. december 31-ét megelőző végrehajtása tekintetében nyugtázza, hogy az előző ellenőrzésekből kilenc „nagyon fontos” ajánlás még nincs lezárva, ebből nyolcat az ügynökség már végrehajtott, és jelenleg az IAS ellenőriz, valamint hogy egy kritikus ajánlást sem maradt lezáratlanul 2011. december 31-ével;

                  24.

                  a mentesítő határozatot kísérő horizontális jellegű egyéb észrevételei tekintetében utal az ügynökségek teljesítményéről, pénzgazdálkodásáról és ellenőrzéséről szóló, 2013. április 17-i (7) állásfoglalására.

         (1)  HL C 388., 2012.12.15., 116. o.

         (2)  HL L 248., 2002.9.16., 1. o.

         (3)  HL L 298., 2012.10.26., 1. o.

         (4)  HL L 136., 2004.4.30., 1. o.

         (5)  HL L 357., 2002.12.31., 72. o.

         (6)  HL L 350., 2012.12.20., 82. o.

         (7)  Elfogadott szövegek, P7_TA(2013)0134 (lásd e Hivatalos Lap 374. oldalát).